Kapenaar geskok oor George se munisipale tariewe | George Herald
Kapenaar geskok oor George se munisipale tariewe
Journalist Michelle Pienaar | Wednesday, 26 August 2020, 16:02
Munisipale tariewe in George onder die loep.
Op die George Herald se Facebook-blad het lesers ook hul opinie oor die onderwerp gelug. Sommige stem heelhartig saam, ander reken dit gaan nog erger op Oudtshoorn en ander dele van die land. Een leser skryf: "Wag tot jy 'n huis in die Oos-Kaap het! Dan nog boonop geen diens daarvoor ontvang nie! Dis rof!"
Henry Mitchell, adjunkdirekteur finansiële bedrywighede, het by navraag gesê munisipaliteite se begrotings en tariewe gaan nooit dieselfde wees nie, omdat hul behoeftes en koste om dienste te lewer gaan verskil. "Volgens die MFMA (Municipal Finance Management Act) moet al die koste om 'n diens te lewer deur die tariewe verhaal word. George-munisipaliteit moet byvoorbeeld hul vullis teen 'n hoë koste na die stortingsterrein op Mosselbaai vervoer en daardie koste moet ook verhaal word," het Mitchell gesê.
George-burgemeester Leon van Wyk, het gesê anders as by Mosselbaai en Oudtshoorn, hef George tans geen basiese tarief vir elektrisiteit nie.
"Alvorens jy 'n lig aanskakel is daar 'n basiese tarief van R350 (Mosselbaai) en R340 (Oudtshoorn). By George het ons nie daardie basiese tarief nie." Van Wyk het benadruk dat daar wel vanaf volgende jaar 'n infaseringsproses van so 'n tarief sal plaasvind.
Leon Wallace, adjunkdirekteur finansiële bestuur, het gesê 'n mens moet "die hele pakkie bekyk" wanneer jy tariewe wil vergelyk.
Munisipale tariewe in George onder die loep. Foto's: Michelle Pienaar
In sy terugvoer het Mitchell die volgende oor watertariewe in George gesê: "Die heffing vir water is die basiese fooi plus belasting wat gehef word. Verbruikers se eerste 6 kl water is gratis, so die verbruiker verloor hierdie voordeel omdat hy nie hier woon nie. Mosselbaai-munisipaliteit se basiese fooi vir water is R191,77 (met BTW ingesluit) sonder enige waterverbruik."
Mitchell het ook gesê die waardasie van die eiendom het 'n invloed op die eiendomsbelasting en word beïnvloed deur die ontwikkeling van die owerheid.